Aπό τις καταγεγραμμένες συνομιλίες ξεχωρίζει αυτή στην οποία οι διακινητές, σχολιάζοντας τη στοχοποίησή τους από αντιεξουσιαστές, επικαλούνται τη «Συνωμοσία Πυρήνων της Φωτιάς». «Μου είπε να φύγεις από εκεί γιατί στη μέση είναι οι “Πυρήνες της Φωτιάς”», λέει σε συγκατηγορούμενό του ο 24χρονος «Νάσος» από την Αλβανία. Ο ίδιος ενημέρωσε τους συνεργούς του για το «ντου» στην καβάτζα με τα ναρκωτικά: «Μπήκαν στο σπίτι οι αναρχικοί. Έσπασαν την πόρτα και όλα», ακούγεται να λέει. Νωρίτερα, νεαρός που πουλούσε χασίς στο σημείο δολοφονίας του Αλέξανδρου Γρηγορόπουλου ξυλοκοπήθηκε από αναρχικούς, ενώ παρόμοιες επιθέσεις είχαν δεχθεί αρκετά μέλη της σπείρας.

«Με πήρε τηλέφωνο και έχει πρόβλημα, τον έδειραν οι αναρχικοί», ακούγονται να λένε σε μεταξύ τους τηλεφωνική συνομιλία δύο από τους διακινητές.

Περιστατικά με πρωταγωνιστές μέλη της αποκαλούμενης «πολιτοφυλακής των Εξαρχείων» είχαν καταγραφεί και στο παρελθόν. Το πιο ηχηρό ήταν δίχως αμφιβολία η δολοφονία του Αιγύπτιου «ντίλερ» τον Ιούνιο του 2016 στον πεζόδρομο της οδού Θεμιστοκλέους. Ο 36χρονος ήταν γνωστός στην πλατεία Εξαρχείων ως διακινητής μικρών ποσοτήτων ναρκωτικών. Αρκετούς μήνες πριν από τη δολοφονία ο Χαμπίμπι, όπως τον αποκαλούσαν στην πλατεία, είχε στοχοποιηθεί από αναρχικούς, που δημόσια είχαν καταγγείλει ότι επετίθεντο σε θαμώνες, συχνά απειλώντας τους με μαχαίρι. Την ευθύνη για τον φόνο που παραμένει μέχρι σήμερα ανεξιχνίαστος είχαν αναλάβει οι «Ένοπλες Ομάδες Πολιτοφυλάκων».

Λίγες εβδομάδες πριν από την εξάρθρωση της οργάνωσης, τα μέλη της άδειασαν το διαμέρισμα στην οδό Μεταξά και έκρυψαν προσωρινά το χασίς και την κοκαΐνη σε πρασιά επί της οδού Κωλέττη. Στη συνέχεια, μετέφεραν το κρησφύγετο στου Γκύζη και συνέχισαν τη δράση τους πουλώντας χασίς στο Οικονομικό Πανεπιστήμιο της Αθήνας στην Πατησίων και στην Πολυτεχνειούπολη στου Ζωγράφου. «Πάω να δώσω παραγγελία στου Ζωγράφου», έχει καταγραφεί να λέει σε συνεργό του ένας 26χρονος, και στην αμέσως επόμενη συνομιλία αποκαλύπτει ότι το ραντεβού αφορούσε την πώληση 400 γραμμαρίων χασίς στην είσοδο της Πολυτεχνειούπολης.

Μιλώντας στην «Κ» ο συνήγορος ενός από τους κατηγορουμένους, Δημήτρης Γκαβέλας, ανέφερε: «Στην υπό κρίση υπόθεση είναι προβληματική και για νομικούς λόγους και για λόγους ουσίας η απόδοση κατηγορίας περί εγκληματικής οργάνωσης. Η εξατομίκευση της αξιόποινης συμπεριφοράς κάθε κατηγορουμένου αποτελεί τον ύψιστο στόχο της δικαστικής λειτουργίας καθώς και της δικής μου υπεράσπισης».

Ληστεία σε απευθείας μετάδοση

«Καλησπέρα, βγάλε ό,τι έχεις τώρα! Μην πατήσεις τίποτα γιατί σου την άναψα. Ανοιξε τη σακούλα και βάλε μέσα τα λεφτά. Και μάζεψε και τα τσιγάρα μη σου την ανάψω. Το τηλέφωνό σου πού είναι; Κλείσ’ το τώρα! Και βάλε και τα τσιγάρα μέσα. Κάτσε στα γόνατα. Κάτσε στα γόνατα».

Από τα τέλη Δεκεμβρίου και μέχρι τη σύλληψή τους, τα αρχηγικά μέλη του κυκλώματος επιδόθηκαν σε μπαράζ ληστειών και κλοπών σε Εξάρχεια, Αμπελοκήπους και αλλού, επιταχύνοντας τη σχεδόν βέβαιη πορεία τους προς τις φυλακές Κορυδαλλού. Ορισμένες από τις επιθέσεις, όπως αυτή στο σούπερ μάρκετ «ΟΚ» λίγο πριν από τα μεσάνυχτα της 22ας Δεκεμβρίου, καταγράφηκαν σε «απευθείας μετάδοση» από τους αστυνομικούς, αφού ένας από τους δράστες είχε... τηλεφωνική επικοινωνία με συνεργό του. Εκείνο το βράδυ, δύο μέλη της σπείρας είχαν αρπάξει 800 ευρώ από το ταμείο του σούπερ μάρκετ, καθώς επίσης τσιγάρα και ποτά, τα οποία έκρυψαν στην «καβάτζα» με τα ναρκωτικά. «Φέρε μου τα κλειδιά του σπιτιού γιατί έχουμε πάρει ουίσκι, απ’ όλα έχουμε πάρει», είπαν σε συνεργό τους, αμέσως μετά τη διαφυγή τους.

Ο ένας απ’ αυτούς συνελήφθη μερικές εβδομάδες αργότερα, κατά τη διάρκεια αιματηρής απόπειρας ληστείας εις βάρος νεαρού Αλβανού. Ο «Οδυσσέας», όπως ήταν το όνομα του θύματος, συναντήθηκε με τους ναρκέμπορους προκειμένου να αγοράσει τέσσερα γραμμάρια κοκαΐνης.

«Είμαι με κάτι κορίτσια και θέλω τέσσερα», τους είχε πει από το τηλέφωνο. Στη διάρκεια του ραντεβού, οι ναρκέμποροι επιτέθηκαν και τραυμάτισαν με μαχαίρι στο κεφάλι τον «Οδυσσέα» αρπάζοντάς του τα χρήματα που είχε μαζί του. Ο ένας καταδιώχθηκε και τελικά συνελήφθη από αστυνομικούς της ΟΠΚΕ, ενώ οι άλλοι δύο βρήκαν καταφύγιο στην πλατεία Εξαρχείων.

Η κλοπή του Smart